Diari Oficial de la Generalitat Valenciana


Sumari del DOGV 7806, del 15-06-2016 (2016/4497)

ORDRE 27/2016, de 14 de juny, de la Conselleria d'Educació, Investigació, Cultura i Esport, per la qual s'estableixen les bases reguladores de les ajudes econòmiques destinades a l'escolarització en les escoles i centres d'Educació Infantil de primer cicle de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2016/06/14/27/dof/vci/html**

### Dades del document

Número de DOGV
:   7806

Data del DOGV
:   15-06-2016

Secció del DOGV
:   I. DISPOSICIONS GENERALS

Número del document
:   2016/4497


Data del document
:   14-06-2016

Organisme emissor
:   Conselleria d'Educació, Investigació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * legislació

ORDRE 27/2016, de 14 de juny, de la Conselleria d'Educació, Investigació, Cultura i Esport, per la qual s'estableixen les bases reguladores de les ajudes econòmiques destinades a l'escolarització en les escoles i centres d'Educació Infantil de primer cicle de la Comunitat Valenciana. [2016/4497]  
ÍNDEX  
  
Article 1. Objecte  
Article 2. Procediment de concessió  
Article 3. Beneficiaris de les ajudes, requisits i obligacions  
Article 4. Compatibilitat  
Article 5. Obligacions dels centres  
Article 6. Entitat col·laboradora  
Article 7. Membres computables de la unitat familiar  
Article 8. Determinació de la renda familiar  
Article 9. Renda per capita familiar  
Article 10. Sol·licituds i documentació  
Article 11. Tramitació de les sol·licituds i documentació a remetre pels centres  
Article 12. Comissió avaluadora  
Article 13. Criteris de baremació i imports  
Article 14. Instrucció del procediment  
Article 15. Resolució del procediment  
Article 16. Emissió dels bons d'escolarització d'Educació Infantil de primer cicle  
Article 17. Pèrdua de la condició de beneficiari  
Article 18. Facturació del servei d'ensenyament a les famílies  
Article 19. Canvi de centre  
Article 20. Règim de pagament  
Article 21. Justificació  
Article 22. Causes i procediment de reintegrament  
Article 23. Control i seguiment de les ajudes  
Article 24. Aplicació informàtica  
Article 25. Comunicació d'ajudes públiques a la Unió Europea  
Disposició addicional  
Única. No incidència pressupostària  
Disposicions finals  
Primera. Normativa aplicable  
Segona. Instruccions de desplegament  
Tercera. Delegació de competències  
Quarta. Entrada en vigor  
  
  
PREÀMBUL  
  
La Llei Orgànica 2/2006, de 3 de maig, d'Educació, defineix l'Educació Infantil com una etapa educativa, de caràcter voluntari, que atén xiquets i xiquetes des del naixement fins als 6 anys d'edat.  
Així mateix, estableix que les administracions públiques promouran un increment progressiu de l'oferta de places públiques en el primer cicle de l'Educació Infantil i coordinaran les polítiques de cooperació entre si i les corporacions locals i entitats privades per a assegurar una oferta educativa en aquest cicle.  
En la mateixa línia marcada per la Llei Orgànica d'Educació, la Conselleria d'Educació, Investigació, Cultura i Esport ha publicat en els últims anys convocatòries d'ajudes a l'escolarització de l'alumnat de 0 a 3 anys, per a l'alumnat de les escoles i centres d'Educació Infantil de primer cicle, amb l'objectiu d'aconseguir un servei educatiu de qualitat que al mateix temps facilite la conciliació de la vida familiar i laboral i avançar en la compensació de les desigualtats.  
  
Per això, a l'objecte atendre en major grau a les famílies amb menys recursos, s'estableix, com a criteri per a l'assignació de les ajudes les característiques socioeconòmiques de l'alumnat. En aquest sentit, les ajudes es concediran en funció dels nivells de renda de les famílies.  
  
Ateses les característiques psicoevolutives específiques d'aquesta edat, l'escolarització ajuda a millorar el desenvolupament físic, afectiu, social i moral; així com el desenvolupament de les estructures inicials del coneixement que permeten i faciliten les adquisicions d'aprenentatges posteriors.  
Pels motius anteriorment exposats, la Conselleria d'Educació, Investigació, Cultura i Esport considera necessari establir les bases que regulen les ajudes dirigides a l'alumnat escolaritzat en les escoles infantils de primer cicle de titularitat de corporacions locals i en els centres autoritzats d'Educació Infantil de primer cicle de titularitat privada.  
  
A aquestes ajudes, són aplicables la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions i, en els preceptes que siga aplicable, la Llei 38/2003, de 17 de novembre, General de Subvencions, i el Reial Decret 887/2006, de 21 de juliol, pel qual s'aprova el Reglament general de subvencions.  
  
Així mateix, aquesta ordre s'ajusta al que disposa el Decret 220/2014, de 12 de desembre, del Consell, pel qual s'aprova el Reglament d'administració electrònica de la Comunitat Valenciana.  
En el procés d'elaboració d'aquesta ordre, d'acord amb el que disposa l'article 165 de la Llei 1/2015, citada, ha emés un informe l'Advocacia General de la Generalitat i la Intervenció Delegada de la conselleria competent en matèria d'educació.  
A més, s'han realitzat els tràmits d'audiència pertinents.  
Per tot això, en virtut de les atribucions que em confereix l'article 28 de la Llei 5/1983, de 30 de desembre, de la Generalitat, del Consell, l'article 160 de la referida Llei 1/2015 i el Decret 155/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport, a proposta de la Direcció General de Centres i Personal Docent i una vegada complits els tràmits que estableix el Decret 24/2009, de 13 de febrer, sobre la forma, l'estructura i el procediment d'elaboració dels projectes normatius de la Generalitat, i conforme amb el Consell Jurídic Consultiu de la Comunitat Valenciana,  
  
  
ORDENE  
  
Article 1. Objecte  
Constitueix l'objecte d'aquesta ordre establir les bases reguladores que regiran la concessió d'ajudes econòmiques a l'escolarització de l'alumnat de 0 a 3 anys, mitjançant el finançament parcial del cost del servei d'ensenyament en les escoles i centres d'Educació Infantil de primer cicle autoritzats per la Generalitat.  
Aquestes ajudes es materialitzaran en bons d'escolarització d'Educació Infantil de primer cicle que contribuiran al finançament parcial del cost del servei d'ensenyament en el centre en què estiga matriculat/ada i assistisca l'alumne/a.  
  
Article 2. Procediment de concessió  
El procediment de concessió d'aquestes ajudes es tramitarà en règim de concurrència competitiva i s'iniciarà d'ofici mitjançant la publicació en el Diari Oficial de la Comunitat Valenciana de la convocatòria aprovada per resolució de la persona titular de la conselleria competent en matèria d'educació.  
  
Article 3. Beneficiaris de les ajudes, requisits i obligacions  
1. Podran ser beneficiaris d'aquestes ajudes l'alumnat de 0 a 3 anys matriculat, per a cada curs escolar, en escoles i centres d'Educació Infantil de primer cicle autoritzats de la Comunitat Valenciana que complisquen el que s'ha establit en aquestes bases reguladores.  
2. L'alumnat haurà de complir els següents requisits i obligacions:  
  
a) Haver nascut o estar previst el seu naixement (nasciturus) amb anterioritat a la data que es determine en la convocatòria anual.  
b) Estar matriculat, en la data que es determine en cada convocatòria, en el primer cicle d'Educació Infantil, en una escola municipal o centre d'Educació Infantil de la Comunitat Valenciana autoritzat, i que aquest complisca amb el que preveu l'article 5.  
c) Haver presentat en el centre, en els terminis establits per a això, la sol·licitud d'ajuda i la documentació que es determine en aquestes bases i en la convocatòria, d'acord amb el model i pels mitjans que en aquesta s'establisca.  
d) Les famílies hauran de justificar mensualment l'ajuda, mitjançant la presentació al centre del bo corresponent, pels mitjans que s'indique en la convocatòria.  
e) No estar incurs en alguna de les circumstàncies establides en l'article 13 de la Llei 38/2003, de 17 de novembre, General de Subvencions.  
Els beneficiaris d'aquestes ajudes queden exonerats d'acreditar el compliment de obligacions tributàries i davant de la Seguretat Social, de conformitat amb el que estableix la normativa vigent en matèria de subvencions amb càrrec als Pressupostos de la Generalitat.  
3. Llindar de renda: no podrà ser beneficiari d'aquestes ajudes l'alumnat la renda familiar del qual, calculada d'acord amb el que preveu l'article 8, supere l'import que s'establisca en cada convocatòria.  
4. No podrà ser beneficiari d'aquestes ajudes l'alumnat matriculat en centres d'Educació Infantil de primer cicle de titularitat de fundacions laborals constituïdes per empreses privades o de titularitat de qualsevol altra institució pública o privada, quan es dediquen a l'atenció exclusiva de fills d'empleats o ocupen per al dit fi el 75 % de la seua capacitat.  
5. Així mateix, no podran ser beneficiaris d'aquestes ajudes els fills o filles dels treballadors o treballadores del centre que reben els ensenyaments gratuïtament (becats), però sí que comptabilitzaran als efectes de la ràtio màxima autoritzada de la unitat afectada.  
  
Article 4. Compatibilitat  
Aquestes ajudes seran compatibles amb altres subvencions, ajudes o ingressos destinats a la mateixa finalitat sempre que, en concurrència amb aquestes, no supere el cost de les despeses d'ensenyament com a servei subvencionat.  
  
Article 5. Obligacions dels centres  
1. Perquè el seu alumnat puga ser beneficiari d'aquestes ajudes, les escoles i centres d'Educació Infantil de primer cicle hauran de:  
a) Estar degudament autoritzades per la conselleria competent en matèria d'educació, per a cada curs escolar, amb anterioritat a la data de publicació de la convocatòria corresponent en el Diari Oficial de la Comunitat Valenciana.  
No obstant això, les escoles infantils municipals que es troben en tràmit d'autorització i que disposen de tots els informes preceptius necessaris, en la data prevista en el paràgraf anterior, podran participar en la convocatòria i hauran de disposar, amb anterioritat a la seua resolució, del corresponent conveni firmat.  
  
b) Complir el que preveu el Decret 2/2009, de 9 de gener, del Consell, pel qual s'estableixen els requisits mínims que han de complir els centres que impartisquen el primer cicle de l'Educació Infantil en la Comunitat Valenciana.  
c) El centre ha de complir, com a mínim, el calendari i horari escolar.  
d) No superar la ràtio màxima professor/alumne que establisca la normativa en vigor, excepte increment de ràtio degudament autoritzat per la direcció territorial competent.  
e) Acreditar, davant de la conselleria competent en matèria d'educació el cost del servei d'ensenyament en el centre, que no podrà superar els imports màxims en funció de l'edat de l'alumnat, que es determinaran en la convocatòria anual.  
f) Disposar, com a mínim, del nombre de professionals i amb la qualificació que determine la normativa en vigor.  
g) Respecte al seu personal, hauran de complir el que preveu la normativa vigent en matèria de protecció a la infància i a l'adolescència.  
  
h) Tindre a la totalitat del personal donat d'alta en el règim de la Seguretat Social que els corresponga, d'acord amb la normativa aplicable.  
i) Realitzar les actuacions previstes en article 11, en els terminis establits per a això.  
Tots els membres del centre que intervenen en el procés de tramitació d'aquestes ajudes guardaran la reserva deguda sobre les dades que conté la documentació pertinent, a fi de garantir la intimitat dels sol·licitants, d'acord amb el que disposa la Llei Orgànica 15/1999, de 13 de desembre, de protecció de dades de caràcter personal.  
  
j) Entregar als pares, tutors o representants legals dels/de les alumnes escolaritzats els bons d'escolarització d'Educació Infantil de primer cicle, en el format que determine la conselleria competent en matèria d'educació, perquè les famílies acrediten mensualment l'assistència dels alumnes al centre.  
k) Descomptar de les factures a pagar per les famílies per concepte d'ensenyament, l'import de l'ajuda concedida, en el moment en què el centre haja percebut la subvenció.  
l) Tramitar a l'Administració, en els terminis establits per a això, les altes i baixes d'alumnat beneficiari, per canvi de centre o per qualsevol altre motiu.  
m) Certificar mensualment a l'Administració, en els terminis indicats en aquesta ordre, l'assistència al centre de l'alumnat beneficiari d'ajuda.  
n) Presentar la documentació de justificació de la subvenció en els termes i terminis previstos en aquesta ordre.  
o) El sotmetiment a les actuacions de comprovació a efectuar per la conselleria competent en matèria d'educació de la Generalitat així com qualssevol altres de comprovació i control financer que puguen realitzar els òrgans de control competents, tant nacionals com comunitaris, aportant tota la informació que els siga requerida en l'exercici de les actuacions anteriors.  
p) Conservar els documents justificatius de l'aplicació dels fons rebuts, incloent-hi els documents electrònics, mentres puguen ser objecte de les actuacions de comprovació i control.  
q) Incloure en el rètol i la publicitat del centre el fet de participar en el Programa d'Ajudes Bo Infantil de la Generalitat.  
r) No trobar-se incurs en alguna de les circumstàncies previstes en l'article 13 de la Llei 38/2003, General de Subvencions.  
s) Estar al corrent de les seues obligacions tributàries davant de la hisenda estatal, autonòmica i Seguretat Social per a procedir al pagament al centre de l'ajuda concedida al seu alumnat.  
t) Procedir al reintegrament dels fons percebuts en els supòsits previstos en l'article 22 d'aquesta ordre.  
u) Les empreses amb 50 o més treballadors hauran de complir la normativa d'integració laboral de persones discapacitades.  
v) Complir, si és el cas, les obligacions en matèria de publicitat de subvencions, que preveu la Llei 2/2015, de 2 d'abril, de la Generalitat, de Transparència, Bon Govern i Participació Ciutadana de la Comunitat Valenciana.  
2. Quan la gestió d'una escola infantil municipal siga indirecta, aquesta haurà de ser al 100 % i haurà de realitzar la tramitació de l'ajuda el concessionari que gestione la dita escola d'Educació Infantil de primer cicle, així com complir els requisits i obligacions establits en aquesta ordre.  
3. L'incompliment de les anteriors obligacions donarà lloc a l'exigència de les responsabilitats o sancions que corresponguen, d'acord amb el títol IV de la Llei 38/2003, General de Subvencions, i el capítol IV, del títol X de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions.  
  
  
Article 6. Entitat col·laboradora  
De conformitat amb l'article 12 de la Llei 38/2003, General de Subvencions, mitjançant un procediment sotmés als principis de publicitat, concurrència, igualtat i no discriminació, de conformitat amb la llei de contractes en vigor, la conselleria competent en matèria d'educació contractarà una empresa, que actuarà com a entitat col·laboradora en els treballs necessaris per a la gestió i justificació de la convocatòria anual d'aquestes ajudes.  
L'entitat col·laboradora haurà de reunir els requisits d'experiència professional acreditada en la gestió dels procediments de concessió de subvencions convocats per les administracions públiques.  
En aquestes actuacions, l'entitat col·laboradora actuarà en nom i per compte de l'òrgan concedent amb caràcter general a tots els efectes relacionats amb la subvenció i haurà de complir els requisits i obligacions establits en els articles 13 i 15 de la Llei 38/2003, citada.  
  
Article 7. Membres computables de la unitat familiar  
1. Són membres computables de la unitat familiar, sempre que convisquen al domicili familiar:  
- El pare i la mare o representants legals.  
- L'alumne/a.  
- Germans o germanes menors de 26 anys o majors de la dita edat quan es tracte de persones amb discapacitat física, psíquica o sensorial igual o superior al 33 %, que convisquen en el mateix domicili i sempre que no perceben cap tipus d'ingressos.  
La justificació documental dels membres de la unitat familiar s'efectuarà mitjançant la presentació de la còpia confrontada del llibre de família, certificat d'empadronament col·lectiu, actualitzat a la data de presentació de sol·licituds, en què figuren tots els membres de la unitat familiar, així com mitjançant qualsevol altra documentació que puga determinar-se en la convocatòria anual.  
2. Als efectes de determinació de la composició de la unitat familiar es tindrà en compte el que disposa l'article 21 de la Llei 6/2009, de 30 de juny, de la Generalitat, de protecció a la maternitat, amb la qual cosa es considerarà membre de la unitat familiar el fill concebut i no nascut des del moment de la fecundació.  
3. En cas de divorci o separació legal dels pares, no es considerarà membre computable aquell d'ells que no convisca amb el sol·licitant de l'ajuda.  
No obstant això, i això s'aplicarà també en relació amb la viudetat del pare o de la mare, sí que tindrà la consideració de membre computable, si és el cas, el nou cònjuge o persona unida per anàloga relació, que convisca en el mateix domicili, encara que no es trobe legalitzada la seua situació com a parella de fet, la renda de la qual s'inclourà dins del còmput de la renda familiar.  
4. En el cas de custòdia compartida, es consideraran membres de la unitat familiar aquells que convisquen en el domicili en què es trobe empadronat l'alumne/a.  
5. En els supòsits en què l'alumne/a es trobe en situació d'acolliment, serà aplicable a la família d'acollida el que disposen els paràgrafs anteriors.  
6. Les situacions específiques de la unitat familiar s'acreditaran aportant la documentació que es determine en la convocatòria.  
  
Article 8. Determinació de la renda familiar  
1. Als efectes de les ajudes regulades en la present ordre, s'entendrà per renda familiar anual, la suma de les rendes de l'any que es determine en cada convocatòria, dels membres que integren la unitat familiar segons el que disposa l'article anterior, calculada segons s'indica en els paràgrafs següents i de conformitat amb la normativa reguladora de l'Impost sobre la Renda de la Persones Físiques.  
2. Amb caràcter general, l'acreditació de les dades econòmiques dels sol·licitants la demanarà la conselleria amb competències en matèria d'educació a l'Agència Estatal d'Administració Tributària (AEAT) de manera telemàtica. El fet de participar la convocatòria d'estes ajudes comporta l'autorització expressa dels interessats per a la sol·licitud per part d'aquesta administració de les dites dades. A aquests efectes, el pare, la mare o el tutor, i els seus respectius cònjuges o persones unides per anàloga relació, hauran d'aportar còpia del DNI/NIF/NIE i omplir els apartats corresponents de la sol·licitud d'ajuda, el model de la qual s'establirà en la convocatòria corresponent.  
3. Addicionalment es podrà determinar en la convocatòria anual, una altra documentació a presentar per les famílies per a l'acreditació dels seus ingressos.  
4. La no-presentació davant de l'Administració Tributària de la declaració de l'Impost sobre la Renda de les Persones Físiques, per part d'algun dels membres de la unitat familiar que estiguen obligats, segons la legislació vigent, serà motiu de denegació de l'ajuda.  
5. La declaració de l'Impost sobre la Renda de les Persones Físiques de la qual s'extrauran les dades econòmiques serà la corresponent al període impositiu i les caselles de l'imprés de declaració que es determine en la convocatòria anual.  
Quan l'import de la renda, determinat d'acord amb el que preveu el paràgraf anterior, siga negatiu o «0 ?» serà «0 ?» l'import que es consigne als efectes del càlcul.  
6. Quan algun o alguns dels membres de la unitat familiar la renda del qual és computable, perceba ingressos subjectes a IRPF però no tinga obligació de presentar declaració, serà la informació facilitada per l'AEAT sobre els dits ingressos o imputacions íntegres la que constituirà la renda dels dits membres.  
7. Així mateix, computaran als efectes de renda els ingressos no subjectes a IRPF.  
8. En el cas que l'AEAT no haja identificat algun membre de la unitat familiar computable als efectes de renda, la sol·licitud apareixerà exclosa en les llistes provisionals per aquest motiu. En aquest cas, en el termini de l'esmena de la sol·licitud i aportació de la documentació, la persona interessada podrà presentar un informe de serveis socials en què es faça constar la situació econòmica desfavorable de la família o certificat d'ingressos anuals de l'exercici.  
9. En cas d'haver presentat una declaració de la renda complementària, podrà aparéixer exclosa en les llistes provisionals per aquest motiu. En aquest cas, serà necessari que la persona interessada sol·licite a l'AEAT un certificat d'ingressos anuals del corresponent exercici, on conste la suma de les quanties declarades, i que el presente en el termini de l'esmena de la sol·licitud i aportació de la documentació.  
  
  
Article 9. Renda per capita familiar  
La renda per capita familiar és el quocient resultant de dividir la renda familiar anual, que s'obté d'aplicar els imports indicats l'article anterior, entre el nombre de membres de la unitat familiar, definida segons el que disposa l'article 7 d'aquesta ordre.  
  
Article 10. Sol·licituds i documentació  
1. Podrà sol·licitar les ajudes el pare, mare, tutor/a o representant legal de l'alumnat de 0 a 3 anys matriculat, en el curs escolar corresponent, en escoles i centres d'Educació Infantil de primer cicle autoritzats de la Comunitat Valenciana.  
2. Les sol·licituds es formalitzaran en els models, forma i terminis que es determine en la corresponent convocatòria.  
3. La sol·licitud haurà d'estar degudament omplida i firmada per la persona sol·licitant. En aquesta haurà d'indicar-se el nombre de membres de la unitat familiar i la seua composició. Així mateix, haurà de consignar-se, de manera clara i llegible, el nom exacte, el número de DNI/NIF/NIE o passaport (només estrangers sense NIE) i constar la firma, del pare i/o la mare o, si és el cas, nou cònjuge o persona unida per anàloga relació o pels tutors, sempre que convisquen amb l'alumne/a, als efectes de l'obtenció de les dades de renda necessàries per a valorar la sol·licitud.  
4. En el cas que, per a un/a alumne/a, es presente la sol·licitud en més d'un centre, la sol·licitud no serà atesa en cap d'aquest fins que no siga resolta aquesta incidència.  
5. La sol·licitud inclou l'autorització, per part de la persona sol·licitant, que la seua tramitació es realitze a través del centre.  
6. La sol·licitud inclou una declaració responsable que l'interessat no percep ingressos o subvencions d'altres entitats, que supere el cost del lloc escolar.  
7. La sol·licitud inclou una declaració responsable de no estar incurs en les prohibicions per a obtindre la condició de beneficiari, assenyalades en l'article 13 de la Llei 38/2003, General de Subvencions.  
8. L'acreditació de les dades econòmiques dels membres de la unitat familiar la demanarà la conselleria competent en matèria d'educació a l'Agència Estatal d'Administració Tributària, de forma telemàtica. Mitjançant la seua firma en la sol·licitud, els interessats autoritzen expressament que, per part d'aquesta administració, se sol·liciten les dites dades.  
9. Junt amb la sol·licitud haurà de presentar-se la següent documentació preceptiva:  
a) Fotocòpia confrontada del DNI/NIF/NIE o passaport (només estrangers sense NIE) en vigor del pare i/o la mare o, si és el cas, nou cònjuge o persona unida per anàloga relació o els tutors legals de l'alumne/a què figuren en la sol·licitud.  
b) Fotocòpia confrontada del llibre de família complet o documentació oficial acreditativa dels membres de la unitat familiar i les seues dates de naixement.  
c) Fotocòpia confrontada de la targeta SIP (sistema informació poblacional) de l'alumne/a per al qual se sol·licita l'ajuda.  
d) En el cas que hi haja germans / germanes majors de 26 anys amb discapacitat física, psíquica o sensorial igual o superior al 33 %, que convisquen en el mateix domicili s'haurà d'adjuntar el certificat de discapacitat corresponent.  
e) Les famílies monoparentals hauran d'acreditar documentalment la dita condició, aportant el títol de família monoparental expedit per la conselleria competent en matèria de família, d'acord amb el que estableix el Decret 179/2013, de 22 de novembre, del Consell, pel qual es regula el reconeixement de família monoparental a la Comunitat Valenciana o, si és el cas, qualsevol document que acredite legalment la dita condició.  
f) En el cas que se sol·licite l'ajuda per a un alumne o alumna nasciturus caldrà aportar un certificat mèdic oficial que acredite l'embaràs en el moment de la presentació de la sol·licitud en què faça constar l'estat i la setmana de gestació. Aquest certificat l'emetrà el metge col·legiat del centre públic de salut que correspon a la dona gestant i, en cas de no ser legalment possible aquesta opció, s'aportarà un certificat emés pel metge col·legiat de la mutualitat professional corresponent. En aquest últim cas, s'adjuntarà una declaració responsable de la interessada que indique la impossibilitat legal d'obtindre el certificat del metge del centre públic de salut i el motiu.  
  
g) Així mateix, als efectes de càlcul de renda, la condició de mare gestant s'acreditarà aportant la documentació prevista en l'apartat anterior.  
h) Certificat d'empadronament col·lectiu, vigent la data presentació de sol·licituds, en el qual figuren tots els membres de la unitat familiar que conviuen amb l'alumne/a, en els casos que es determine en cada convocatòria.  
i) Qualsevol altra documentació que es determine en la convocatòria corresponent.  
  
Article 11. Tramitació de les sol·licituds i documentació a remetre pels centres  
1. Els centres recepcionaran les sol·licituds d'ajuda de l'alumnat, comprovaran que la sol·licitud estiga correctament omplida i que s'aporta tota la documentació exigida en cada convocatòria.  
2. Verificades les sol·licituds, els centres incorporaran les dades del seu alumnat a través de l'aplicació informàtica que la conselleria amb competències en matèria d'educació determine, d'acord amb el model normalitzat que es facilite, utilitzant exclusivament els mitjans electrònics facilitats pels servidors d'informació de Generalitat, de conformitat amb el que preveu el Decret 220/2014, d'administració electrònica de la Comunitat Valenciana. Per a això hauran de disposar d'algun dels sistemes de firma electrònica admesos en la seu electrònica de la Generalitat.  
Les dades a introduir en l'aplicació i la manera d'enviament de les sol·licituds haurà de realitzar-se d'acord amb el que es dispose en el manual d'ajuda que estarà disponible en la pàgina web de la conselleria competent en matèria d'educació.  
Aquesta tramitació per part dels centres es realitzarà en el termini que es determine en la convocatòria anual.  
A més, hauran de remetre a l'entitat col·laboradora les sol·licituds d'ajuda de l'alumnat (originals), junt amb la documentació que s'adjunta a la sol·licitud.  
El la manera d'enviament haurà de realitzar-se d'acord amb el que es dispose en el manual d'ajuda disponible en la pàgina web de la conselleria competent en matèria d'educació.  
3. En el cas que un/a alumne/a estiga inscrit en més d'un centre, la seua sol·licitud no serà validada fins que no siga resolta aquesta incidència.  
4. Així mateix, els centres hauran d'annexar la documentació següent:  
a) Model de domiciliació bancària, d'acord amb el model disponible en la pàgina web de la conselleria competent en matèria d'educació o en l'Ordre 18/2011, de 17 de juny, de la Conselleria d'Economia, Hisenda i Ocupació, per la qual es regula la comprovació i el procediment de registre de comptes bancaris de les persones físiques i jurídiques que es relacionen econòmicament amb l'Administració de la Generalitat.  
  
Documentació que han de presentar només les corporacions locals:  
b) Certificació en què conste la partida pressupostària per al manteniment del centre que figure en els pressupostos de l'entitat local per a l'exercici corresponent.  
c) En cas que la gestió del centre es realitze a través d'organismes autònoms, empreses públiques o altres ens de dret públic de titularitat de l'entitat local, serà necessari aportar una certificació de la secretaria de la corporació local on s'acredite l'esmentada titularitat.  
Documentació que han de presentar les institucions de titularitat privada, així com concessionaris que gestionen una escola infantil municipal, a fi de procedir a l'abonament de la subvenció:  
d) Certificació actualitzada de l'administració de la Seguretat Social corresponent, acreditativa del fet que l'entitat es troba al corrent de les seues obligacions de Seguretat Social.  
e) Certificació actualitzada de la delegació corresponent de l'Agència Estatal de l'Administració Tributària, acreditativa del fet que l'entitat es troba al corrent de les seues obligacions tributàries amb la hisenda estatal.  
f) Certificació actualitzada de la conselleria competent en matèria d'hisenda de la Generalitat, acreditativa del fet que l'entitat es troba al corrent de les seues obligacions tributàries amb la hisenda autonòmica valenciana.  
5. Haurà de presentar-se pels mitjans que s'indique en la convocatòria, en cas que el centre siga gestionat per un concessionari, la documentació actualitzada que acredite la relació jurídica de la corporació local amb l'entitat que explota el centre (contractes i plecs preparatoris d'aquests).  
6. Qualsevol altra documentació que es determine en la convocatòria corresponent.  
Els certificats enumerats en els apartats d, e i f del apartat 4, no hauran de presentar-se si s'ha autoritzat l'Administració a obtindre'ls per via telemàtica en la sol·licitud. En cas que els titulars dels centres no hagen donat la dita autorització hauran d'aportar-se novament una vegada transcorreguts els sis mesos de validesa d'aquests.  
7. En compliment de la legislació aplicable sobre procediment administratiu comú, si després de la recepció de la instància i la documentació adjunta s'observara que falten documents o dades essencials per a la resolució de l'expedient, la direcció general competent en matèria de centres docents els reclamarà al centre i li concedirà un termini de 10 dies perquè puga esmenar la falta o aportar els documents preceptius.  
  
8. La conselleria competent en matèria d'educació crearà una base de dades que haurà de reunir tots els requisits exigits per la normativa en vigor per a la protecció de dades de caràcter personal, especialment els que estableixen la Llei Orgànica 15/1999, de 13 de desembre, de protecció de dades de caràcter personal, i el Reial Decret 1720/2007, de 21 de desembre, pel qual s'aprova el Reglament de desplegament de la llei i d'acord amb el referit Decret 220/2014.  
  
Article 12. Comissió avaluadora  
1. L'examen i la valoració dels expedients presentats i la consegüent proposta de concessió i denegació de les ajudes corresponen a una comissió formada per:  
President/a: la persona titular de la subdirecció general competent en matèria de centres docents.  
Vocals:  
?El/la cap/a del Servei de Títols, Beques i Ajudes a l'Estudi de la direcció general competent en matèria de centres docents o un/a funcionari/ària de l'esmentada direcció general.  
?Un/a inspector/a d'educació designat/a per la Inspecció General Educativa.  
?Un/a representant de la Federació de Municipis i Províncies de la Comunitat Valenciana.  
?Un/a representant de cada una de les organitzacions empresarials i de titulars de l'ensenyament privat més representatives de la Comunitat Valenciana.  
?Un/a representant de cada una de les confederacions de pares i mares d'alumnes que forme part de la Mesa de Pares.  
?Un/a funcionari/ària de la subdirecció general competent en matèria d'ordenació educativa.  
?Els/les caps de la Secció de Centres de les direccions territorials competents en matèria d'educació, de les respectives províncies, o un/a funcionari/ària designat/ada per la direcció territorial corresponent.  
  
?El/la cap de la Secció d'Autoritzacions i Concerts de la direcció general competent en matèria de centres docents o un/a funcionari/ària designat per aquest/a.  
?Un/a funcionari/ària de la conselleria competent en matèria d'educació, qui farà les funcions de secretari/ària de la comissió, amb veu però sense vot.  
En cas de vacant, absència, malaltia o qualsevol altra causa legal, el règim de suplències serà el següent:  
?El/la president/a i el/la secretari/ària de la comissió serà substituït/ïda per un/a altre/a funcionari/ària de la direcció general competent en matèria de centres docents.  
2. En allò no previst en el punt anterior, la comissió ajustarà el seu funcionament al que estableix sobre òrgans col·legiats la legislació aplicable sobre procediment administratiu comú.  
  
Article 13. Criteris de baremació i imports  
1. La comissió avaluadora efectuarà la valoració dels expedients presentats i farà la proposta corresponent, tenint en compte el que estableixen aquesta ordre i cada convocatòria, i utilitzarà com a criteri per a la concessió de les ajudes que tant els centres, com l'alumnat beneficiari de l'ajuda compleix els requisits establits en aquestes.  
  
2. L'import de l'ajuda es determinarà en funció de la renda per capita familiar, determinada de conformitat amb el que preveu l'article 9 d'aquesta ordre.  
3. D'acord amb el que preveu l'article 3.3 d'aquesta ordre, seran excloses d'aquestes ajudes les sol·licituds dels alumnes la renda familiar dels quals supere el llindar que es determine en cada convocatòria.  
4. La resta de sol·licituds es classificaran en funció del tram d'edat de l'alumnat i de la seua renda per capita familiar.  
5. L'import total previst en cada convocatòria es distribuirà proporcionalment al nombre d'alumnes que complisquen els requisits en cada interval d'edat.  
6. La direcció general competent en matèria de centres docents determinarà, en funció de les disponibilitats pressupostàries establides en cada convocatòria, els trams de renda per a cada interval d'edat i l'import de l'ajuda assignat a cada tram.  
7. En cada convocatòria s'establiran els imports màxims i mínims de l'ajuda per tram d'edat i curs escolar.  
8. Quan una escola infantil municipal tinga matriculats/ades menys de 14 alumnes, a aquests alumnes se'ls incrementarà el doble de l'import del bo d'escolarització d'Educació Infantil de primer cicle, sempre que en la localitat no hi haja un altre centre autoritzat per a impartir aquest nivell.  
  
Article 14. Instrucció del procediment  
1. La instrucció del procediment correspondrà a la subdirecció general competent en matèria de centres docents de la direcció general amb competències en matèria de centres docents.  
2. A la vista de les dades introduïdes informàticament pels centres es procedirà, per part de la conselleria competent en matèria d'educació, a demanar la informació econòmica dels sol·licitants a través de l'Agència Tributària.  
3. Efectuada la baremació de les sol·licituds, en funció de la dita informació econòmica, s'obtindrà la llista provisional on figurarà una relació de l'alumnat que participa en la convocatòria, detallant les sol·licituds admeses, quantitats de les ajudes mensuals, així com aquelles sol·licituds denegades i excloses, per falta de documentació o per incórrer, entre altres, en les circumstàncies que s'indiquen a continuació:  
  
a) Superació del llindar de renda familiar establit en l'article 3.3 d'aquesta ordre.   
b) Absència de DNI/NIF/NIE, que impossibilita demanar la informació tributària.  
c) Incompliment d'obligacions fiscals, tant per incomplir l'obligació de declarar com per constar diverses declaracions a l'AEAT.  
d) Comunicació per part de l'AEAT que no ha identificat el titular del NIF enviat.  
4. Les llistes provisionals d'admesos i exclosos, amb indicació dels motius d'exclusió, i l'import provisional de l'ajuda concedida es donaran a conéixer als interessats, d'acord amb el que es determine en la corresponent convocatòria.  
Cada centre disposarà, a través de l'aplicació informàtica, d'una llista detallada, que serà custodiada per la direcció del centre, en què constarà l'alumnat admés i exclòs, amb indicació dels motius d'exclusió, i l'import provisional de l'ajuda. Aquesta llista podrà ser consultada per les persones sol·licitants individualment als efectes de comprovar la correcció de les dades que els afecten.  
5. Figurar en aquesta llista no comportarà adquirir la condició de beneficiari de la convocatòria, i les quantitats assignades seran provisionals. La quantia de l'ajuda atorgada i la condició de beneficiari/ària, s'obtindrà únicament en la resolució definitiva, prevista en article 15, una vegada s'hagen resolt les al·legacions presentades, d'acord amb el que preveu el paràgraf següent.  
6. En relació a aquestes llistes provisionals i de conformitat amb el que dispose la legislació aplicable sobre procediment administratiu comú, els interessats tindran un termini de 10 dies, comptats a partir de la notificació als centres de les esmentades llistes, per a esmenar els defectes observats i presentar les al·legacions oportunes, d'acord amb el que establisca la corresponent convocatòria.  
  
Article 15. Resolució del procediment  
1. Finalitzat el termini d'esmena la subdirecció general competent en matèria de centres docents, com a òrgan instructor del procediment, vist l'expedient, l'informe de la Comissió Avaluadora i que no han de ser tinguts en compte altres fets, ni altres al·legacions i proves que les ja adduïdes per les persones interessades, de conformitat amb l'article 24, punt 4, de la Llei General de Subvencions, emetrà un informe de conformitat amb els barems a partir dels quals es concediran les ajudes d'acord amb les disponibilitats pressupostàries i elevarà la proposta sobre concessió de quantitats així com possibles exclusions per incompliment del que estableixen les bases i la corresponent convocatòria a la persona titular de la direcció general competent en matèria de centres docents, qui resoldrà per delegació de la persona titular de la conselleria competent en matèria d'educació.  
  
2. La corresponent resolució definitiva contindrà la relació de l'alumnat que participa en la convocatòria, detallant els beneficiaris, les quantitats de les ajudes mensuals així com les sol·licituds denegades i excloses amb el motiu de la denegació i exclusió.  
3. La resolució es publicarà en el Diari Oficial de la Comunitat Valenciana i d'acord amb el que determine la convocatòria anual.  
  
4. Els centres disposaran, a través de l'aplicació informàtica, de la llista corresponent a l'alumnat sol·licitant d'ajuda matriculat en el seu centre en què constarà l'import individual concedit per al curs escolar corresponent.  
5. La resolució a què fa referència aquest article serà dictada i publicada en el termini màxim de sis mesos des que finalitze el termini de presentació de sol·licituds. En cas que transcorregut aquest termini no s'haja dictat cap resolució, les sol·licituds presentades es consideraran desestimades per silenci administratiu, sense perjudici de l'obligació de l'Administració de resoldre, de conformitat amb el que dispose la legislació aplicable sobre procediment administratiu comú.  
  
Esta resolució posarà fi a la via administrativa i podrà ser recorreguda potestativament en reposició, o bé, caldrà plantejar directament un recurs contenciós administratiu segons el que dispose la legislació aplicable sobre procediment administratiu comú i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa.  
6. La modificació o alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió i, si és el cas, a la pèrdua del dret al cobrament total o parcial de la subvenció.  
  
Article 16. Emissió dels bons d'escolarització d'Educació Infantil de primer cicle  
Una vegada resolta la convocatòria, la conselleria competent en matèria d'educació, emetrà els bons d'escolarització d'Educació Infantil de primer cicle personalitzats per a l'alumnat beneficiari d'ajuda.  
  
Article 17. Pèrdua de la condició de beneficiari  
Seran causes específiques per a la pèrdua de la condició de persona beneficiària del bo infantil, les següents:  
a) La baixa definitiva de l'alumne/a en l'escola i la no incorporació a una altra escola o centre d'Educació Infantil autoritzat al llarg del curs escolar.  
b) No formalitzar els documents existents per als canvis d'escola infantil o centre, en el moment en què es produïsquen.  
f) Incompatibilitat sobrevinguda de l'ajuda a les persones beneficiàries particulars, d'acord amb la Llei 38/2003, General de Subvencions.  
  
g) Haver obtingut una plaça escolar sostinguda totalment amb fons públics, per al curs escolar de cada convocatòria.  
h) Renúncia voluntària realitzada per la persona sol·licitant.  
  
Article 18. Facturació del servei d'ensenyament a les famílies  
1. A l'efecte de l'aplicació de l'ajuda concedida, els centres utilitzaren en el procediment de facturació i cobrament de quotes a les famílies els conceptes d'ensenyament següents, sempre amb determinació mensual:  
a) Cost del lloc escolar per alumne/a del centre.  
b) Ajuda concedida a l'alumne/a.  
c) Quota real cobrada a les famílies.  
L'import màxim que els centres podran cobrar a les famílies de l'alumnat beneficiari de les ajudes serà el resultat de restar l'ajuda concedida al cost del servei d'ensenyament fixat pel centre.  
Els centres estan obligats a fer efectiu el descompte dels bons des del moment que els siga abonada la subvenció per l'Administració.  
  
  
Article 19. Canvi de centre  
1. Per a realitzar el canvi de centre autoritzat de l'alumnat, la persona sol·licitant omplirà l'annex que es determine en la convocatòria anual, en el qual s'especificarà la data de la baixa en el centre d'origen i d'alta en el nou centre. Aquest annex haurà d'estar firmat per la persona sol·licitant i el centre receptor.  
El canvi de centre es tramitarà a través de l'aplicació informàtica, en la qual el centre d'origen donarà de baixa l'alumne/a afectat i el centre receptor tramitarà la seua alta i remetrà l'esmentat annex a l'entitat col·laboradora, tot això d'acord amb el que determine la convocatòria i especifique el manual d'ajuda que estarà disponible en el web de la conselleria competent en matèria d'educació.  
2. En cas que l'alumne/a per al qual se sol·licita l'ajuda siga matriculat/ada en un altre centre autoritzat, després de la presentació de la sol·licitud i abans de la finalització del termini d'esmena de la llista provisional, previst en l'article 14 de l'ordre, el canvi tindrà efectes des de l'inici del curs escolar.  
3. En cas que l'alumne/a beneficiari d'ajuda siga matriculat en un altre centre autoritzat després de la resolució definitiva de la convocatòria, el sol·licitant haurà d'informar el centre de la baixa abans de finalitzar el mes corrent i, així mateix, haurà d'acreditar el canvi d'acord amb el que preveu el punt 1 d'aquest article. Als efectes del pagament al centre escolar, els canvis de matrícula es consideraran efectuats a partir del mes següent en què es produïsquen.  
  
Article 20. Règim de pagament  
1. Els beneficiaris de les ajudes rebran aquestes mitjançant la seua deducció del cost mensual del servei d'ensenyament, aquestes seran abonades per la Generalitat directament als centres on estiga matriculat/ada i haja assistit l'alumnat beneficiari.  
2. Les propostes de pagament seran de caràcter mensual i es realitzaran, una vegada el centre certifique, mensualment, l'assistència de l'alumnat beneficiari. Aquesta certificació la realitzarà el centre a través de mitjans telemàtics, en els cinc primers dies naturals del mes següent, i inclourà una declaració responsable que el centre disposa dels bons corresponents al mes l'assistència del qual se certifica, degudament firmats pels pares. Si no se certifica l'assistència, no es podrà realitzar la proposta de pagament corresponent.  
3. D'acord amb el que preveuen els punts anteriors, la proposta de pagament a cada centre es realitzarà mensualment, en funció de l'alumnat beneficiari d'ajuda matriculat en aquest, sempre que se n'haja certificat l'assistència.  
4. Per a les subvencions previstes en aquesta ordre es podran realitzar pagaments anticipats que es realitzaran d'acord amb el que establisquen les corresponents lleis de Pressupostos de la Generalitat per a cada exercici. Així mateix, en la dita llei es podrà establir l'exempció pel que fa a l'aportació de les garanties corresponents.  
  
Article 21. Justificació  
1. Els centres hauran de presentar la justificació de les ajudes del bo d'escolarització d'Educació Infantil de primer cicle mitjançant la remissió dels bons d'escolarització firmats mensualment pels pares a l'administració, d'acord amb el que establisca la convocatòria anual. Els terminis per a presentar la justificació seran els següents:  
  
a) En la primera quinzena del mes de desembre, es remetran els bons firmats corresponents al primer trimestre del curs escolar.  
b) En la primera quinzena del mes de juny, es remetran els bons firmats corresponents a la resta del curs escolar.  
2. Si, revisada la justificació remesa pels centres, hi ha discrepàncies entre el nombre de bons justificats i firmats i els certificats mensuals d'assistència de l'alumnat beneficiari remesos pels centres, la persona titular de la direcció general competent en matèria de centres docents procedirà a regularitzar la diferència, mitjançant la minoració dels pagaments pendents o, si és el cas, a iniciar el corresponent expedient de reintegrament, d'acord amb el que preveu l'article següent d'aquesta ordre.  
  
Article 22. Causes i procediment de reintegrament  
1. Serà procedent el reintegrament per part del perceptor de les ajudes i l'exigència de l'interés de demora, des del moment del pagament de la subvenció fins a la data en què s'acorde el reintegrament, en els casos previstos en l'article 37 de la Llei General de Subvencions, i d'acord amb l'article 172 de la Llei 1/2015, d'Hisenda Pública, del Sector Públic Instrumental i de Subvencions, i, concretament, en el cas d'incompliment de qualsevol de les condicions i obligacions imposades als participants en cada convocatòria, d'acord amb el que estableix aquesta ordre.  
2. Tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per part d'altres administracions o ens públics o privats la suma de les quals supere el cost de l'activitat subvencionable donarà lloc a la modificació de la resolució de concessió.  
  
3. El reintegrament s'efectuarà mitjançant transferència bancària o xec nominatiu a favor de la conselleria competent en matèria d'hisenda de la Generalitat per l'import resultant de les quantitats sobrants per qualsevol de les causes enumerades en aquesta base. La còpia de la transferència bancària o el xec nominatiu hauran de ser remesos a la direcció general competent en matèria de centres docents.  
El procediment de reintegrament de les quantitats indegudament percebudes l'iniciarà la direcció general competent en matèria de centres docents, la qual notificarà a la persona interessada l'import de la subvenció que ha de ser reintegrat a la Generalitat, l'obligació que ha resultat incomplida pel centre i la motivació que justifica el reintegrament. Aquest procediment ha de garantir la preceptiva audiència a la persona interessada, abans de l'elaboració de la resolució definitiva.  
La dita resolució definitiva serà notificada a la persona interessada i tindrà naturalesa de liquidació definitiva a aquest efecte del còmput del cobrament del deute en període voluntari de recaptació.  
  
Article 23. Control i seguiment de les ajudes  
1. La comprovació administrativa de la justificació documental de la subvenció concedida es realitzarà mitjançant la revisió de la documentació que a aquest efecte s'ha establit en les presents bases.  
2. La comprovació material de l'efectiva realització de l'activitat, existència de la condició o compliment de la finalitat, es durà a terme en els termes establits en el pla de control que establirà a aquest efecte la direcció general competent en matèria de centres docents, segons estableix l'article 169.3 de la Llei 1/2015, esmentada anteriorment.  
3. La Inspecció Educativa vigilarà durant el curs escolar el grau de compliment de les obligacions establides en l'article 5 d'aquesta ordre, per part de les escoles i centres. Si en algun moment és detectat qualsevol incompliment d'aquestes obligacions al llarg d'aquest període haurà de comunicar-ho immediatament a la direcció general competent en matèria de centres docents perquè aquesta, si és el cas, inicie les actuacions que corresponguen en relació a aquesta subvenció.  
  
Article 24. Aplicació informàtica  
Per a facilitar el funcionament, l'organització i la gestió de les ajudes regulades en aquesta ordre, serà imprescindible l'ús de l'aplicació informàtica que determine la conselleria competent en matèria d'educació, per part dels centres educatius, així com per l'entitat col·laboradora. A aquest efecte, l'Administració facilitarà les instruccions o manuals d'ajuda que siguen necessaris per a l'ús de la dita aplicació.  
  
Article 25. Comunicació d'ajudes públiques a la Unió Europea  
La present ordre, de conformitat amb l'article 3.4 del Decret 147/2007, de 7 de setembre del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, està exempta de notificació a la Comissió Europea perquè no és d'aplicació l'article 107, apartat 1, del Tractat de Funcionament de la Unió Europea, en la mesura que les ajudes van dirigides a persones físiques i, per tant, no afecten els intercanvis comercials entre els estats membres.  
  
DISPOSICIÓ ADDICIONAL  
  
Única. No incidència pressupostària  
La present ordre no té incidència pressupostària.  
  
DISPOSICIONS FINALS  
  
Primera. Normativa aplicable  
Resultarà d'aplicació el que disposa el títol X de la Llei 1/2015, d'Hisenda Pública del Sector Públic Instrumental i de Subvencions, en els preceptes declarats bàsics de la Llei 38/2003, General de Subvencions, així com en la resta de normativa estatal i autonòmica que siga aplicable.  
  
Segona. Instruccions de desplegament  
Es faculta la direcció general competent en matèria de centres docents perquè, en l'àmbit de les seues competències, dicte les instruccions i adopte les mesures necessàries per al desplegament i l'aplicació d'aquesta ordre.  
  
Tercera. Delegació de competències  
1. Es delega en la persona titular de la direcció general competent en matèria de centres docents la facultat de concedir o denegar aquestes ajudes i se l'autoritza perquè dicte les resolucions necessàries per a l'execució d'aquesta ordre. A més, se l'autoritza perquè dicte resolucions que complementen o modifiquen les resolucions anteriors en cas de necessitat, d'acord amb l'article 19, punt 4, de la Llei General de Subvencions.  
2. Així mateix, es delega en la persona titular de la direcció general competent en matèria de centres docents, la resolució dels expedients de reintegrament que siguen pertinents, les resolucions de desistiment i se l'autoritza per a l'ampliació dels terminis de presentació d'instàncies i justificacions, quan es considere aconsellable per al desplegament i execució d'aquesta ordre, d'acord amb que dispose la legislació aplicable sobre procediment administratiu comú.  
  
Quarta. Entrada en vigor  
La present ordre entrarà en vigor l'endemà de publicar-se en el Diari Oficial de la Comunitat Valenciana.  
  
València, 14 de juny de 2016  
  
El conseller d'Educació, Investigació, Cultura i Esport,  
VICENT MARZÀ IBÁÑEZ


Còpia Permalink ELI